**Radionica za dokumentarni film**

Radionicu za dokumentarni film pohađalo je jedanaest polaznica. Voditelj radionice bio je filmski redatelj Tomislav Mršić koji je sa svojim stručnim suradnicima, montažerom Hrvojem Mršićem i snimateljem Alanom Stankovićem uspio u desetak dana svim polaznicama približiti dokumentarni film kao filmski žanr, ali i ono najvažnije, omogućiti im da sudjeluju u nastanku šesnaestminutnog dokumentarnog filma „U godini pijetla“. Motivirani aktualnom topličkom temom o rušenju Hotela Toplice, radionička je grupa, podijeljena u manje grupe, krenula na izazovan posao i uspješno odradila najteži dio, pronalazak sugovornika. Nakon toga slijedilo je snimanje, a zatim montaža koja je potrajala do zadnjeg dana. Osim sudjelovanja u svim fazama nastanka filma, polaznice su imale priliku i saznati dosta korisnih informacija o kameri, kadriranju, pisanju scenarija, postupcima u montaži i mnoge druge. Želite li razmijeniti iskustva, raditi s profesionalcima i okusiti osjećaj zadovoljstva kada publika pljeskom nagradi film kojem ste vi jedan od autora, svakako se upišite na radionicu za dokumentarni film.

 Valentina Ilić